Γνωμοδότηση της Επιτροπής των Περιφερειών για την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών 'Σχέδιο κοινοτικής στήριξης της καταπολέμησης της χρήσης αναβολικών ουσιών στον αθλητισμό'"

(2000/C 317/20)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών "Σχέδιο κοινοτικής στήριξης της καταπολέμησης της χρήσης αναβολικών ουσιών στον αθλητισμό" (COM(1999) 643 τελικό)·

έχοντας υπόψη την απόφαση της Επιτροπής στις 6 Δεκεμβρίου 1999, σύμφωνα με την πρώτη παράγραφο του άρθρου 265 της Συνθήκης περί ιδρύσεως της Ευρωπαϊκής Κοινότητας, να ζητήσει γνωμοδότηση της Επιτροπής των Περιφερειών για το ανωτέρω θέμα·

έχοντας υπόψη την απόφαση του Προέδρου της Επιτροπής των Περιφερειών στις 29 Φεβρουαρίου 2000 να αναθέσει την κατάρτιση αυτής της γνωμοδότησης στην επιτροπή 7 "Παιδεία, επαγγελματική κατάρτιση, πολιτισμός, νεολαία, αθλητισμός και δικαιώματα του πολίτη"·

έχοντας υπόψη την έκθεση της Επιτροπής στο Ευρωπαϊκό Κοινοβούλιο με στόχο τη διαφύλαξη των σημερινών δομών του αθλητισμού και τη διατήρηση της κοινωνικής λειτουργίας του στο κοινοτικό πλαίσιο "Έκθεση του Ελσίνκι για τον αθλητισμό" (COM(1999) 644 τελικό)·

έχοντας υπόψη τη γνωμοδότηση της ΕΤΠ της 16ης Σεπτεμβρίου 1999 για το "Ευρωπαϊκό Πρότυπο Αθλητισμού" (CdR 37/99 fin)(1)·

έχοντας υπόψη τη γνωμοδότηση της ΕΤΠ της 18ης Νοεμβρίου 1999 για την "Τοπική και περιφερειακή συνεργασία για την προστασία των παιδιών και των εφήβων από την κακοποίηση και την εγκατάλειψη στην Ευρωπαϊκή Ένωση" (CdR 225/99 fin)(2)·

έχοντας υπόψη το σχέδιο γνωμοδότησης που υιοθέτησε η επιτροπή 7 στις 5 Μαΐου 2000 (CdR 22/2000 rev. 2) (εισηγητής: ο κ. Murray, IRL-EA)·

εκτιμώντας ότι ο αθλητισμός είναι φορέας προσωπικής ανάπτυξης, ουσιαστικό στοιχείο σωματικής και ψυχικής ισορροπίας του ατόμου, σημαντικός πολιτιστικός χώρος, ισχυρό εκπαιδευτικό εργαλείο, παράγων κοινωνικοποίησης και σημείο επαφής μεταξύ των πολιτών της Ευρωπαϊκής Ένωσης·

εκτιμώντας ότι το πρόβλημα της φαρμακοδιέγερσης στον αθλητισμό και η εκστρατεία για την καταπολέμησή του θέτουν το ερώτημα της ίδιας της έννοιας του αθλητισμού, ενός κώδικα δεοντολογίας που αποτελεί τον ακρογωνιαίο λίθο της επιλογής της Ευρωπαϊκής Ένωσης να επιβάλει την τήρηση των αθλητικών της αρχών και του αθλητικού της προτύπου με στόχο την οικοδόμηση μιας Ευρώπης της ειρήνης, της προόδου και της αλληλεγγύης·

εκτιμώντας ότι το Ευρωπαϊκό Συμβούλιο της Βιέννης του 1998 εξέφρασε την ανησυχία του για την έκταση της χρήσης αναβολικών ουσιών στον αθλητισμό και την ανάγκη ανάληψης δράσης σε κοινοτικό επίπεδο·

εκτιμώντας ότι η Ευρωπαϊκή Ένωση φέρει ιδιαίτερη ευθύνη όσον αφορά την ανάληψη δράσης για την καταπολέμηση της χρήσης αναβολικών ουσιών, εφόσον η πλειοψηφία των κύριων αθλητικών εκδηλώσεων σε παγκόσμιο επίπεδο διεξάγεται στην ΕΕ·

εκτιμώντας ότι οι 15 υπουργοί αθλητισμού της ΕΕ κάλεσαν, τον Ιούνιο του 1999, την Επιτροπή και το Ευρωπαϊκό Συμβούλιο να υποστηρίξουν έντονα την καταπολέμηση και την πρόληψη της φαρμακοδιέγερσης·

εκτιμώντας ότι σε πολλά κράτη μέλη οι τοπικές και περιφερειακές αρχές είναι υπεύθυνες για την προαγωγή του αθλητισμού, καθώς και για τις πολιτικές εκπαίδευσης και δημόσιας υγείας που σχετίζονται με αυτόν τον τομέα·

υιοθέτησε ομόφωνα κατά την 34η σύνοδο ολομέλειάς της της 14ης και 15ης Ιουνίου 2000 (συνεδρίαση της 15ης Ιουνίου) την ακόλουθη γνωμοδότηση.

1. Η θέση και οι συστάσεις της Επιτροπής των Περιφερειών

1.1. Η Επιτροπή των Περιφερειών επικροτεί την ανακοίνωση της Επιτροπής για ένα σχέδιο κοινοτικής στήριξης της καταπολέμησης της χρήσης αναβολικών ουσιών (ντόπινγκ) στον αθλητισμό, διότι εξετάζει πολλές από τις ανησυχίες που έχει εκφράσει η ΕΤΠ σε παλαιότερες γνωμοδοτήσεις της.

1.2. Δεδομένης της πολύπλοκης φύσης του ζητήματος, η ΕΤΠ συμφωνεί σε γενικές γραμμές με την προσέγγιση που υιοθετεί η Επιτροπή και προτρέπει όλα τα ενδιαφερόμενα μέρη να αναλάβουν από κοινού την ευθύνη για την καταπολέμηση της χρήσης αναβολικών ουσιών στον αθλητισμό. Κατά συνέπεια, η ΕΤΠ θεωρεί ότι προτεραιότητα θα πρέπει να δοθεί:

- στα προγράμματα πρόληψης και στα προγράμματα κατάρτισης και στήριξης όλων εκείνων που φέρουν την ευθύνη για τους αθλητές: προπονητών, εκπαιδευτών, υπεύθυνων κατάρτισης, καθηγητών σωματικής αγωγής, καθηγητών αθλητισμού, αθλιάτρων, επαγγελματιών του τομέα της υγείας, υπεύθυνων των ομοσπονδιών, υπεύθυνων ψυχαγωγίας των σωματείων, χορηγών και μέσων ενημέρωσης,

- στις ερευνητικές δράσεις για την καταπολέμηση της ακατάλληλης χρήσης των προόδων της φαρμακολογίας και τη βελτίωση των μεθόδων ανίχνευσης.

1.3. Η ΕΤΠ αναγνωρίζει τον ρόλο που μπορούν να διαδραματίσουν οι τοπικές και περιφερειακές αρχές στην πρόληψη και την καταπολέμηση της χρήσης αναβολικών ουσιών στον αθλητισμό, ιδίως στους τομείς της δημόσιας υγείας, της εκπαίδευσης και των πολιτικών για τους νέους και της προαγωγής του αθλητισμού.

1.4. Η ΕΤΠ ανησυχεί για το γεγονός ότι σε πολλά κράτη μέλη εξακολουθεί να μην υπάρχει ιδιαίτερη νομοθεσία για τη χρήση αναβολικών ουσιών στον αθλητισμό και καλεί τα κράτη μέλη να διευθετήσουν αυτό το ζήτημα, ούτως ώστε να συμβάλουν σε μια συνολική αντιμετώπιση αυτού του προβλήματος και επίσης να διασφαλίσουν την ισότητα και την ελεύθερη κυκλοφορία των αθλητών.

Ως πρώτο βήμα, η ΕΤΠ καλεί όλα τα κράτη μέλη να κυρώσουν τη σύμβαση του Συμβουλίου της Ευρώπης για την καταπολέμηση της χρήσης αναβολικών ουσιών.

1.5. Η ΕΤΠ λυπάται για το γεγονός ότι, ελλείψει κατάλληλου ρυθμιστικού πλαισίου σε επίπεδο ΕΕ, είναι δύσκολο να εφαρμοσθούν οι δέουσες κυρώσεις τόσο στους αθλητές όσο και - πράγμα εξίσου σημαντικό - στους προμηθευτές απαγορευμένων ουσιών και τους παρόχους εμπειρογνωμοσύνης σχετικά με τη χρήση αναβολικών ουσιών.

1.6. Ωστόσο, η ΕΤΠ είναι επίσης της γνώμης ότι, ανεξάρτητα από τις ευθύνες των τρίτων και το δικαίωμα των αθλητών για ασφάλεια και υγεία, και οι ίδιοι οι αθλητές έχουν την υποχρέωση και την ευθύνη να υιοθετούν στάση έντιμης άμιλλας, υπευθυνότητας και αυτοελέγχου κατά τη συμμετοχή τους στις αθλητικές εκδηλώσεις.

Η ΕΤΠ πιστεύει ότι οι αθλητές έχουν ηθική και νομική ευθύνη να μην κάνουν χρήση αναβολικών ουσιών και ότι η ευθύνη αυτή αποτελεί ουσιαστική συνιστώσα της καταπολέμησης της χρήσης αυτών των ουσιών. Παρόλα αυτά, η ΕΤΠ αναγνωρίζει ότι πολλοί αθλητές, και ιδίως οι νέοι, βρίσκονται σε ευάλωτη θέση και έχουν ανάγκη προστασίας. Απαιτείται να διαμορφωθεί το κατάλληλο νομοθετικό πλαίσιο για την προστασία των αθλητών, ώστε να αποφευχθεί το ενδεχόμενο να υποστούν οποιαδήποτε πίεση από τις αθλητικές επιχειρήσεις έναντι των οποίων έχουν αναλάβει κάποια δέσμευση σχετικά με το άθλημά τους.

1.7. Η ΕΤΠ είναι της γνώμης ότι, καθώς στη Συνθήκη δεν υπάρχει καμία αναφορά στον αθλητισμό, απαιτείται μια νέα σύμπραξη μεταξύ των ευρωπαϊκών οργάνων, των κρατών μελών, των αθλητικών οργανώσεων και άλλων δημόσιων φορέων για την προαγωγή της ανάπτυξης ενός αθλητισμού βασισμένου σε έναν κοινώς αποδεκτό κώδικα δεοντολογίας, δικαιοσύνης και έντιμης άμιλλας, που θα διατηρεί ταυτόχρονα την ακεραιότητα και την ανεξαρτησία του.

2. Η Ευρωπαϊκή Ομάδα Δεοντολογίας

2.1. Η ΕΤΠ επικροτεί τη γνωμοδότηση της Ευρωπαϊκής Ομάδας Δεοντολογίας (ΕΟΔ) σχετικά με τη χρήση αναβολικών ουσιών στον αθλητισμό. Ειδικότερα, επικροτεί τον ορισμό που προτείνει η ΕΟΔ για τη χρήση αναβολικών ουσιών, έναν ορισμό τόσο σαφή όσο και πλήρη.

2.2. Η ΕΤΠ επικροτεί, επίσης, πολλά από τα μέτρα που προτείνει η ΕΟΔ για περαιτέρω δράση και καλεί την Επιτροπή, τα κράτη μέλη και τις αθλητικές ομοσπονδίες να τα προωθήσουν επειγόντως.

Ειδικότερα, η ΕΤΠ επικροτεί την ενσωμάτωση στα συμβόλαια των αθλητών μιας αναφοράς στη χρήση αναβολικών ουσιών και στην απαγόρευσή της.

Η ΕΤΠ θα επικροτούσε, επίσης, έναν κώδικα ορθής αθλητικής πρακτικής με τον οποίο θα μπορούσαν να συμφωνήσουν όλα τα μέρη. Η ΕΤΠ φρονεί ότι αυτός ο κώδικας θα πρέπει να περιγράφει τους κινδύνους της χρήσης αναβολικών ουσιών, να τονίζει το καθήκον της μέριμνας από μέρους των συλλόγων και των ομοσπονδιών, να προσδιορίζει τις υποχρεώσεις των προπονητών, των συμβούλων και των αθλητών, να αναφέρει τις ποινές για τις παραβάσεις και να θεσπίζει μια ιεραρχία για την εφαρμογή του στα διάφορα επίπεδα.

3. Ο Παγκόσμιος Οργανισμός κατά του Ντόπινγκ

3.1. Η ΕΤΠ επικροτεί την ίδρυση του Παγκόσμιου Οργανισμού κατά του Ντόπινγκ ως ανεξάρτητου και διαφανούς διεθνούς οργανισμού για την καταπολέμηση αυτού του φαινομένου. Η ΕΤΠ συνιστά στην ΕΕ να συμμετάσχει πλήρως στις εργασίες αυτού του Οργανισμού και προσδοκά σχετική πρόταση της Επιτροπής.

3.2. Η ΕΤΠ θα ήθελε, εντούτοις, να τονίσει την επιθυμία της να είναι αυτός ο Οργανισμός ανεξάρτητος και να φαίνεται ανεξάρτητος, υπόλογος και διαφανής στη λειτουργία του. Πιστεύει, επίσης, ότι ο Οργανισμός αυτός θα πρέπει να καλύπτει όλα τα αθλήματα που δεν ρυθμίζονται από τη Διεθνή Ολυμπιακή Επιτροπή.

3.3. Η ΕΤΠ σημειώνει ότι οι αποφάσεις του Οργανισμού θα επέχουν θέση απλών συστάσεων στο πλαίσιο του κοινοτικού δικαίου και, επομένως, ζητεί από όλα τα μέρη να δεσμευθούν ηθικά ότι θα τις εφαρμόζουν, έστω και αν δεν είναι νομικά υποχρεωμένα.

3.4. Η ΕΤΠ δέχεται ότι δεν υπάρχει νομοθετικό μέτρο για την κατάρτιση καταλόγου των απαγορευμένων ουσιών στην ΕΕ και αναγνωρίζει ότι έχει κάποια βάση η άποψη της ΕΟΔ για τις παγίδες που μπορεί να κρύβει ένας τέτοιος κατάλογος. Ωστόσο, η ΕΤΠ πιστεύει ότι, χάριν της υγείας, της προστασίας του καταναλωτή και της δικαιοσύνης, θα πρέπει να καταρτισθεί και να συμφωνηθεί από τα κράτη μέλη ένας προσωρινός κατάλογος των απαγορευμένων ουσιών, για να χρησιμεύσει ως οδηγός για τους αθλητές. Ο κατάλογος αυτός θα αντικατασταθεί από εκείνον που θα καταρτίσει αργότερα ο Παγκόσμιος Οργανισμός.

3.5. Η ΕΤΠ υποστηρίζει την αύξηση των απροειδοποίητων ελέγχων για χρήση αναβολικών ουσιών εκτός αγώνων ως τμήμα των αρμοδιοτήτων του Παγκόσμιου Οργανισμού κατά του Ντόπινγκ.

4. Πλήρης αξιοποίηση των κοινοτικών μέσων

4.1. Η ΕΤΠ επικροτεί τη βελτίωση του συντονισμού των κανονιστικών μέτρων και την κινητοποίηση των κοινοτικών προγραμμάτων που μπορούν να υποστηρίξουν μέτρα κατά της χρήσης αναβολικών ουσιών. Ελπίζει ότι η καταπολέμηση της χρήσης αυτών των ουσιών στον αθλητισμό θα αποκτήσει έτσι ορισμένη συνοχή, αν και πιστεύει ότι, χωρίς ειδικό πλαίσιο σε επίπεδο ΕΕ, τούτο θα είναι ίσως δύσκολο να επιτευχθεί.

4.2. Η ΕΤΠ υποστηρίζει έντονα τη χρήση μέτρων του Πέμπτου Προγράμματος-Πλαίσιο για την εντατικοποίηση των ερευνών σχετικά με τις αναβολικές ουσίες, τις μεθόδους ανίχνευσης και τις μακροπρόθεσμες επιπτώσεις της χρήσης αναβολικών ουσιών στην υγεία.

Η ΕΤΠ θα υποστήριζε θερμά κάθε δράση που θα βοηθούσε να παρασχεθεί στα εργαστήρια και τους οργανισμούς καταπολέμησης της χρήσης αναβολικών ουσιών ένα κατάλληλο κανονιστικό και ρυθμιστικό πλαίσιο, το οποίο θα μπορούσε να αναγνωρισθεί και να χρησιμοποιηθεί από τις αστυνομικές και τις δικαστικές αρχές των κρατών μελών.

4.3. Η ΕΤΠ αναγνωρίζει ότι για την καταπολέμηση της χρήσης αναβολικών ουσιών στον αθλητισμό απαιτείται επίσης στενότερη συνεργασία των αστυνομικών, των τελωνειακών και των δικαστικών αρχών σε όλη την ΕΕ. Ωστόσο, η ΕΤΠ έχει επίγνωση της δυσκολίας να εφαρμοσθούν συγκεκριμένα μέτρα κατά της χρήσης αναβολικών ουσιών, δεδομένου ότι οι αναβολικές ουσίες είναι στις περισσότερες περιπτώσεις νόμιμες σε μη αθλητικό περιβάλλον. Η ΕΤΠ θα επικροτούσε, επομένως, τη λήψη μέτρων για την προαγωγή της κατάρτισης και της ανταλλαγής πληροφοριών μεταξύ των αστυνομικών και των τελωνειακών αρχών.

4.4. Η ΕΤΠ επικροτεί τις προτάσεις που αφορούν την ενίσχυση της ενημέρωσης σχετικά με τα φάρμακα, αλλά ανησυχεί επίσης για την αυξανόμενη χρήση συμπληρωμάτων διατροφής από τους αθλητές. Ορισμένα από αυτά τα συμπληρώματα περιέχουν αναβολικές ουσίες ή ουσίες που προξενούν χημικές αντιδράσεις, οι οποίες ενδέχεται να έχουν την ίδια επίδραση με τις αναβολικές ουσίες. Σύμφωνα με το άρθρο 153 της Συνθήκης, η ΕΤΠ ζητεί από την Επιτροπή να διασφαλίσει τη δέουσα επισήμανση αυτών των συμπληρωμάτων, για να προστατεύσει την υγεία, την ασφάλεια και τα οικονομικά συμφέροντα του καταναλωτή και να προαγάγει το δικαίωμά του για ενημέρωση και εκπαίδευση.

4.5. Η ΕΤΠ έχει επίγνωση της ανάγκης ενός αρτιότερου συστήματος ιατρικής παρακολούθησης των αθλητών. Η παρακολούθηση αυτή θα πρέπει να νοείται ως ζωτικής σημασίας προστασία από τις συνέπειες της χρήσης απαγορευμένων ουσιών και της ανεξέλεγκτης ενασχόλησης με τον αθλητισμό για την υγεία. Η ΕΤΠ πιστεύει ότι θα βοηθούσε να σταματήσει η έμφαση που δίδει η αθλητική ιατρική στην επιδίωξη όλο και υψηλότερων επιδόσεων.

Θα πρέπει, ακόμη, να επιδιωχθεί η εθελοντική συμμετοχή των εθνικών ιατρικών συλλόγων στην υποστήριξη της εκστρατείας κατά της χρήσης αναβολικών ουσιών και στη θέσπιση ενός δεοντολογικού κώδικα βέλτιστης πρακτικής για το ιατρικό προσωπικό που παρέχει εξειδικευμένες ιατρικές συμβουλές στους αθλητές. Η ΕΤΠ προτείνει να συσταθούν σε κάθε ευρωπαϊκή περιφέρεια ιατρικές μονάδες πρόληψης και ενημέρωσης για τους κινδύνους της φαρμακοδιέγερσης, οι οποίες θα παρέχουν βοήθεια, περίθαλψη και καθοδήγηση στους αθλητές που αντιμετωπίζουν δυσκολίες. Η ΕΤΠ προτείνει, επίσης, να θέσει η ΕΕ σε λειτουργία ένα δωρεάν διεθνή αριθμό τηλεφώνου, εμπιστευτικό και ανώνυμο, στον οποίο θα μπορεί κανείς να τηλεφωνεί για να αναφέρει "Προβλήματα φαρμακοδιέγερσης": θα πρόκειται για ένα τρόπο συμπαράστασης όπου ψυχολόγοι αθλητισμού, τηρώντας την αρχή του ιατρικού απορρήτου και στο πλαίσιο των εθνικών νομοθεσιών, θα προσανατολίζουν τα θύματα της φαρμακοδιέγερσης προς ένα δίκτυο ιατρών και ειδικών.

4.6. Η ΕΤΠ επικροτεί, επίσης, την πρόθεση της Επιτροπής βάσει του άρθρου 152 της Συνθήκης να παρουσιάσει μια πρόταση σύστασης του Συμβουλίου για την πρόληψη της χρήσης αναβολικών ουσιών στον αθλητισμό, ιδίως τον ερασιτεχνικό. Ωστόσο, η ΕΤΠ φρονεί ότι, εκτός από την πρόληψη της χρήσης αναβολικών ουσιών, η σύσταση θα πρέπει να προβλέπει και την κατάλληλη θεραπευτική αγωγή των αθλητών που είναι ήδη εθισμένοι σε αναβολικές ουσίες, μια πτυχή που είναι σήμερα κάπως παραμελημένη.

4.7. Η ΕΤΠ είναι υπέρ της χρήσης των υφιστάμενων και των μελλοντικών προγραμμάτων δράσης για τους νέους, όπως το Σωκράτης, το Leonardo και το Νεολαία, στα οποία θα μπορούσε να ενσωματωθεί μια διάσταση για την καταπολέμηση της χρήσης αναβολικών ουσιών, η οποία θα καλύπτει την παροχή πληροφοριών, την κατάρτιση, την ευαισθητοποίηση και την πρόληψη της χρήσης αυτών των ουσιών. Η ΕΤΠ φοβάται, ωστόσο, ότι οι προϋπολογισμοί αυτών των προγραμμάτων είναι ήδη πιεσμένοι.

4.8. Η συμβολή αυτών των προγραμμάτων είναι σημαντική, αλλά όχι αρκετή σε σχέση με την έκταση του προβλήματος. Έτσι, η ΕΤΠ ζητεί να τεθεί αμέσως σε εφαρμογή από τη Γενική Διεύθυνση Παιδείας και Πολιτισμού η προτεινόμενη εκστρατεία ενημέρωσης και ευαισθητοποίησης που θα απευθύνεται σε όλους τους αθλητές, με πλήρη συμμετοχή των τοπικών και περιφερειακών αρχών στη διαδικασία της εφαρμογής της, καθώς οι αρχές αυτές μπορούν να αποδειχθούν χρήσιμοι δίαυλοι προσέγγισης των νέων όχι μόνο σε αθλητικό, αλλά και σε εκπαιδευτικό πλαίσιο.

4.9. Η ΕΤΠ πιστεύει ότι, δεδομένου του κόστους της εφαρμογής αποτελεσματικών προγραμμάτων για την καταπολέμηση της χρήσης αναβολικών ουσιών και της έλλειψης επαρκών πόρων, θα πρέπει να εξετασθεί επισταμένως το ενδεχόμενο να τίθεται κατά μέρος ένα μικρό ποσοστό των χρημάτων με τα οποία κατακλύζουν τον αθλητισμό τα εμπορικά συμφέροντα ή τα συμβόλαια για τα δικαιώματα τηλεοπτικής αναμετάδοσης, και το ποσοστό αυτό να χρησιμοποιείται για την πρόληψη της χρήσης αναβολικών ουσιών και για σχετικές ενημερωτικές εκστρατείες. Η ΕΤΠ πιστεύει ότι θα μπορούσε έτσι να εξασφαλισθεί κάποιο συμπλήρωμα της κρατικής χρηματοδότησης. Γι' αυτό θα επικροτούσε μέτρα που θα ενθάρρυναν τους χορηγούς και τα εμπορικά συμφέροντα να διαδραματίσουν αυτοδύναμο ρόλο στη καταπολέμηση της χρήσης αναβολικών ουσιών και θα διασφάλιζαν ότι αυτός ο ρόλος των εμπορικών συμφερόντων είναι θετικός και προληπτικός.

5. Ο ρόλος των τοπικών και περιφερειακών αρχών

5.1. Η ΕΤΠ υπογραμμίζει τον ρόλο που μπορούν και που θέλουν να διαδραματίσουν οι τοπικές και περιφερειακές αρχές στην επίτευξη των στόχων του κοινοτικού σχεδίου στήριξης.

5.2. Στο πλαίσιο του ρόλου που ήδη διαδραματίζουν στην προαγωγή του αθλητισμού και την παροχή εγκαταστάσεων και οικονομικής υποστήριξης για αθλητικές δραστηριότητες, οι τοπικές και περιφερειακές αρχές έχουν ηθικό καθήκον να μεριμνούν για τους συμμετέχοντες στις δραστηριότητες αυτές, προκειμένου να διασφαλίσουν την προστασία της δημόσιας υγείας και να εκπαιδεύσουν τους νέους συμμετέχοντες και τους ιθύνοντες του κλάδου στις βέλτιστες πρακτικές χωρίς πρόσθετη οικονομική επιβάρυνση. Η ΕΤΠ θα επικροτούσε την παροχή στήριξης στις τοπικές και περιφερειακές αρχές για να διασφαλίζουν:

- την εφαρμογή ορθών διαδικασιών πρόσληψης και επιλογής των προπονητών και του αθλητικού προσωπικού, ιδίως των ατόμων που είναι υπεύθυνα για τους νέους,

- τη δέουσα κατάρτιση του προσωπικού που εργάζεται με τους αθλητές και τους νέους αθλουμένους,

- συμπράξεις με άλλες αρχές για την καταγραφή των ενεχομένων σε πρακτικές χρήσης αναβολικών ουσιών και την ανταλλαγή των σχετικών πληροφοριών,

- την ανταλλαγή πληροφοριών σχετικά με τις βέλτιστες πρακτικές και τα προγράμματα συνεργασίας,

- μια εποικοδομητική συνεργασία με τους ιατρούς - όχι μόνο τους αθλιάτρους, αλλά και τους γενικούς παθολόγους - που ασκούν ιατρική σε τοπικό και περιφερειακό επίπεδο,

- Η στήριξη των πολιτικών που ασκούν οι τοπικές και περιφερειακές αρχές κρίνεται σημαντική συν τοις άλλοις και επειδή είναι σε θέση να χρησιμοποιήσουν τον αθλητισμό ως μέσο κοινωνικής ένταξης.

5.3. Η ΕΤΠ υπογραμμίζει την ευθύνη που έχουν οι τοπικές και περιφερειακές αρχές για την εκπαίδευση και τη δημόσια υγεία και θεωρεί ότι βρίσκονται εκ των πραγμάτων σε πλεονεκτική θέση για την υποστήριξη εκστρατειών εκπαίδευσης και ευαισθητοποίησης σχετικά με τη χρήση αναβολικών ουσιών στον αθλητισμό, οι οποίες θα απευθύνονται στα σχολεία, τους αθλητικούς συλλόγους, τα ηγετικά στελέχη της νεολαίας, τους αθλητές και άλλους αθλητικούς παράγοντες.

5.4. Η ΕΤΠ θεωρεί, επίσης, ότι οι τοπικές και περιφερειακές αρχές, λόγω των αρμοδιοτήτων τους στους τομείς της εκπαίδευσης, της πρόσληψης προσωπικού, της κατάρτισης και της δημόσιας υγείας, βρίσκονται στην κατάλληλη θέση για να προωθήσουν την υιοθέτηση από τους συλλόγους και τις ομοσπονδίες κωδίκων βέλτιστης πρακτικής για σημαντικά θέματα όπως οι διαδικασίες πρόσληψης και κατάρτισης των προπονητών και των εκπαιδευτών, προκειμένου να βελτιωθούν τα ισχύοντα πρότυπα.

Βρυξέλλες, 15 Ιουνίου 2000.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 374 της 23.12.1999, σ. 56.

(2) ΕΕ C 57 της 29.2.2000, σ. 46.